ದೆಹಲಿಯತ್ತ ಸಾವಿರಾರು ರೈತರ ದಂಡು, ಮಾರ್ಗ ಮಧ್ಯೆ ತಡೆದ ಪೊಲೀಸರೊಂದಿಗೆ ಘರ್ಷಣೆ ಹರಿಯಾಣ: ಕೇಂದ್ರದ ಹೊಸ ಕೃಷಿ ಕಾಯ್ದೆಗಳನ್ನ ವಿರೋಧಿಸಿ ಇಂದು ಉತ್ತರಪ್ರದೇಶ, ಹರಿಯಾಣ , ಪಂಜಾಬ್, ರಾಜಸ್ಥಾನ, ಉತ್ತರಾಖಂಡ್ ಹಾಗೂ ಕೇರಳದ ರೈತರು ಇಂದಿನಿಂದ ಎರಡು ದಿನಗಳ ದೆಹಲಿ ಚಲೋ ಹಮ್ಮಿಕೊಂಡಿದ್ದಾರೆ. 6 ರಾಜ್ಯಗಳ ಸಾವಿರಾರು ರೈತರು ಟ್ರ್ಯಾಕ್ಟರ್ ಹಾಗೂ ಕಾಲ್ನಡಿಗೆಯ ಮೂಲಕ ದೆಹಲಿಯತ್ತ ಹೊರಟಿದ್ದಾರೆ. ಈ ಮಧ್ಯೆ ಹರಿಯಾಣದ ಬ್ರಿಡ್ಜ್ ಮೇಲೆ ಪೊಲೀಸರು ರೈತರನ್ನ ತಡೆದಿದ್ದು, ಘರ್ಷಣೆ ಉಂಟಾಗಿದೆ. ಕತ್ತಿ ಹಾಗೂ ದೊಣ್ಣೆಗಳನ್ನ ಹಿಡಿದ ಕೆಲ ರೈತರು, ಬ್ರಿಡ್ಜ್ ಮೇಲಿಂದ ಬ್ಯಾರಿಕೇಡ್ಗಳನ್ನ ನದಿಗೆ ತಳ್ಳಿ, ಮುಂದೆ ಸಾಗಿದ್ದಾರೆ. ಈ ವೇಳೆ ಕೆಲವರು ಪೊಲೀಸರ ಮೇಲೆ ಇಟ್ಟಿಗೆಗಳನ್ನ ಎಸೆದು, ವಾಹನಗಳನ್ನ ತಳ್ಳಾಡಿರುವುದಾಗಿ ವರದಿಯಾಗಿದೆ. ಸುಮಾರು 2 ಗಂಟೆ ಕಾಲ ಬ್ರಿಡ್ಜ್ ಮೇಲೆ ಪೊಲೀಸರು ಹಾಗು ರೈತರ ನಡುವೆ ಜಟಾಪಟಿ ನಡೆದಿದೆ. ಈ ವೇಳೆ ಪೊಲೀಸರು ಪ್ರತಿಭಟನಾಕಾರರನ್ನ ಹಿಂದಕ್ಕೆ ಕಳಿಸಲು ಜಲಫಿರಂಗಿ ಹಾಗೂ ಅಶ್ರುವಾಯು ಪ್ರಯೋಗ ಮಾಡಿದ್ದಾರೆ. ಪಂಜಾಬ್ನಿಂದ ಹರಿಯಾಣದ ಮಾರ್ಗವಾಗಿ ರೈತರು ದೆಹಲಿಗೆ ಬರುತ್ತಿದ್ದಾರೆ. ರೈತರನ್ನ ತಡೆಯಲು ಹರಿಯಾಣದ ಬಿಜೆಪಿ ಸರ್ಕಾರ ಬಿಗಿ ಪೊಲೀಸ್ ಭದ್ರತೆ ನಿಯೋಜಿಸಿದೆ. ದೆಹಲಿಯಲ್ಲಿ ಕೊರೊನಾ ಸಾಂಕ್ರಾಮಿಕ ವ್ಯಾಪಕವಾಗಿರುವ ಕಾರಣ ಯಾವುದೇ ಱಲಿಗೆ ಅವಕಾಶ ನೀಡಿಲ್ಲ. ಆದ್ರೂ ಕೆಲ ರೈತರು ಹರಿಯಾಣದ ಗಡಿ ದಾಟಿ, ದೆಹಲಿಯತ್ತ ಹೊರಟಿದ್ದಾರೆ.